KIRJALLINEN KYSYMYS E-2548/00

esittäjä(t): María Sornosa Martínez (PSE) komissiolle

(28. heinäkuuta 2000)

Aihe: Ns. televisio ilman rajoja -direktiivin 11 artiklan 5 kohdan (lastenohjelmien mainokset) noudattamatta jättäminen Espanjassa

Direktiivin 89/552/ETY(1) muuttamisesta annetun direktiivin 97/36/EY(2) (yleisesti tunnettu ns. televisio ilman rajoja -direktiivinä) 12 artiklan 5 kohdassa määrätään, että lastenohjelmia ei saa keskeyttää mainoksilla eikä teleostoslähetyksillä, jos ohjelman suunniteltu kesto on alle 30 minuuttia. Mutta kuten kirjallisessa kysymyksessä E-2864/99(3) todetaan, Espanjan televisiokanavat lähettävät lasten katseluaikaan sallittua enemmän mainoksia ja lisäksi viisi prosenttia näistä mainoksista ei ole voimassa olevan lainsäädännön mukaista. Tilanteen vuoksi ja kuluttajajärjestöjen tekemien muiden valitusten vuoksi komissio on käynnistänyt kurinpitomenettelyn Espanjaa vastaan ns. televisio ilman rajoja -direktiivin mainoksia koskevien sääntöjen rikkomisesta.

Äskettäin maailman mainosalan liiton toimintajärjestö, maailmanlaajuinen mainos- ja koulutusfoorumi (AEF), ilmoitti olevansa huolissaan lastenohjelmissa esitettäviä mainoksia koskevan yhteisön lainsäädännön mahdollisesta koventamisesta. Se ilmoitti aikeestaan vastustaa kaikkia Euroopan unionin tulevan puheenjohtajavaltion Ruotsin asiaan liittyviä ehdotuksia. Ruotsissa on vuodesta 1991 lähtien ollut voimassa laki, joka kieltää mainokset lastenohjelmia ennen, niiden aikana ja niiden jälkeen. Myös Itävalta ja Belgia ovat kieltäneet jo kauan sitten mainokset lastenohjelmien yhteydessä, ja Kreikka on kieltänyt lelumainokset televisiossa.

Tutkiiko Euroopan komissio, kunnioittavatko Espanjan tv-kanavat lähetyksissään mainoksia koskevaa yhteisölainsäädäntöä etenkin mitä tulee edellä mainittuun ns. televisio ilman rajoja -direktiivin 12 artiklan 5 kohtaan?

Direktiivin mukaisesti komission tarkoituksena on suojella alaikäisiä. Olisiko komissio valmis tässä mielessä ehdottamaan mainoksia koskevien kieltojen ja rajoitusten lisäämistä lasten katseluaikaan, sillä onhan tästä saatu myönteisiä kokemuksia Ruotsissa, Belgiassa, Itävallassa ja Kreikassa?

Voisiko komissio tiedottaa, miten Espanjaa vastaan aloitettu kurinpitomenettely direktiivin 97/36/EY noudattamatta jättämisestä etenee?

(1) EYVL L 298, 17.10.1989, s. 23.

(2) EYVL L 202, 30.7.1997, s. 60.

(3) EYVL C 225 E, 8.8.2000, s. 213.

Viviane Redingin komission puolesta antama vastaus

(9. lokakuuta 2000)

Kuten arvoisan parlamentin jäsenen kirjalliseen kysymykseen E-2864/99 annetussa vastauksessa jo ilmoitettiin(1), asiasta on käynnissä EY:n perustamissopimuksen 226 artiklaan (entiseen 169 artiklaan) perustuva jäsenyysvelvoitteiden noudattamatta jättämistä koskeva menettely. Syynä on se, että Espanja on jättänyt noudattamatta televisio ilman rajoja -direktiivin mainostamista koskevia sääntöjä (televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3. lokakuuta 1989 annettu neuvoston direktiivi 89/552/ETY, sellaisena kuin se on muutettuna 30. kesäkuuta 1997 annetulla Euroopan parlamentin ja neuvoston direktiivillä 97/36/EY).

Lisäksi parhaillaan tehdään tutkimusta televisiomainonnan ja teleostolähetysten vaikutuksesta alaikäisiin. Komissio aikoo tarvittaessa ehdottaa mm. tämän tutkimuksen tulosten perusteella sopivimpia toimenpiteitä.

(1) EYVL C 225 E, 8.8.2000.